苏轼
徐大正闲轩
冰蚕不知寒，火鼠不知暑。
知闲见闲地，已觉非闲侣。
君看东坡翁，懒散谁比数。
形骸堕醉梦，生事委尘土。
早眠不见灯，晚食或欺午。
卧看毡取盗，坐视麦漂雨。
语希舌颊强，行少腰脚偻。
五年黄州城，不踏黄州鼓。
人言我闲客，置此闲处所。
问闲作何味，如眼不自睹。
颇讶徐孝廉，得闲能几许。
介子愿奉使，翁归备文武。
应缘不耐闲，名字挂庭宇。
我诗为闲作，更得不闲语。
君如汗血驹，转盼略燕楚。
莫嫌銮辂重，终胜盐车苦。